b"\n_START_ARTICLE_\nRondelis (durklas)\n_START_PARAGRAPH_\nRondelis (angl. rondel, roundel) \xe2\x80\x93 v\xc4\x97lyv\xc5\xb3j\xc5\xb3 viduram\xc5\xbei\xc5\xb3 europinis durklas, kurio garda buvo disko formos. Rondelius naudojo \xc4\xafvair\xc5\xabs \xc5\xbemon\xc4\x97s, pradedant miestie\xc4\x8diais ir baigiant riteriais.\n_START_SECTION_\nKonstrukcija\n_START_PARAGRAPH_\nGele\xc5\xbet\xc4\x97 b\xc5\xabdavo ilga (30 cm ir ilgesn\xc4\x97) ir plona. Viso durklo ilgis b\xc5\xabdavo iki 50 cm. Gele\xc5\xbet\xc4\x97s skerspj\xc5\xabvis b\xc5\xabdavo rombinis, l\xc4\x99\xc5\xa1io formos ar trikampis. Gele\xc5\xbet\xc4\x97 paprastai smail\xc4\x97ja nuo pat gardos, turi vienus arba dvejus a\xc5\xa1menis ir baigiasi smailiu smaigaliu._NEWLINE_\xc4\xaekot\xc4\x97 eidavo per vis\xc4\x85 ranken\xc4\x85, kuri b\xc5\xabdavo ritinio formos, kaulin\xc4\x97 ar medin\xc4\x97._NEWLINE_Rondelio garda buvo ne skersinis, kaip daugelio durkl\xc5\xb3, o diskas (kartais ovali ar a\xc5\xa1tuonkamp\xc4\x97 plok\xc5\xa1tel\xc4\x97). I\xc5\xa1 to bruo\xc5\xbeo kil\xc4\x99s ir durklo pavadinimas: sen. pranc. rondel, rondelle i\xc5\xa1 roont (mot. ronde) 'apvalus' + -el, -elle (ma\xc5\xbeybin\xc4\x97 priesaga). Rondelio buo\xc5\xbeel\xc4\x97 b\xc5\xabdavo toks pat diskas kaip ir garda arba rutuliukas._NEWLINE_Rondelis buvo skirtas duriamiesiems sm\xc5\xabgiams, gal\xc4\x97davo pramu\xc5\xa1ti grandinius \xc5\xa1arvus. Plonas smaigalys leisdavo pramu\xc5\xa1ti ir plok\xc5\xa1tini\xc5\xb3 \xc5\xa1arv\xc5\xb3 sand\xc5\xabras. Kertamiesiems sm\xc5\xabgiams tr\xc5\xabko mas\xc4\x97s, o pjaunamiesiems netiko gele\xc5\xbet\xc4\x97s forma._NEWLINE_Gamindavo ir rondelius, kuri\xc5\xb3 gele\xc5\xbet\xc4\x97 b\xc5\xabdavo keturbriaun\xc4\x97 (kry\xc5\xbei\xc5\xa1ko skerspj\xc5\xabvio). Tokie rondeliai nepritaikyti kirsti ar pjauti. Jie b\xc5\xabdavo naudojami tik kaip ginklai ir j\xc5\xb3 ne\xc4\xafmanoma buvo panaudoti kaip peili\xc5\xb3.\n_START_SECTION_\nNaudojimas\n_START_PARAGRAPH_\nSp\xc4\x97jama, kad rondeliai atsirado apie 1300 m., o paplito nuo XIV a. Rondelius ne\xc5\xa1iodavo prie juosmens ir naudojo tiek kaip kasdienin\xc4\xaf peil\xc4\xaf, tiek kaip kovin\xc4\xaf ginkl\xc4\x85 kautyn\xc4\x97se ar turnyre. Juos naudodavo pargriautiems ar su\xc5\xbeeistiems riteriams pribaigti ar priversti pasiduoti."